Virallinen lehti nro C 060 , 25/02/1998 s. 0044



KIRJALLINEN KYSYMYS E-1798/97 esittäjä(t): Nikitas Kaklamanis (UPE) - komissiolle (28. toukokuuta 1997) Aihe: Yksityisten ajoneuvojen ankara jälkikäteisverotus Kreikan tasavalta peruutti lailla 2459/97 ainoastaan ajoneuvon osalta henkilökohtaisten tavaroiden maahantuonnin verovapauden; tämä peruutus koskee vain yhtä kotimaahan palaavien kreikkalaisten luokkaa, nimittäin niitä, jotka palaavat asettuakseen pysyvästi Kreikkaan oleskeltuaan ulkomailla ja oltuaan siellä työsuhteessa tai itsenäisinä ammatinharjoittajina yli kaksi vuotta yhtäjaksoisesti. Tämä päätös jättää täysin huomiotta sen, että nämä autot ovat osa kunkin oikeudenhaltijan henkilökohtaisia tavaroita, jotka on hankittaessa vapautettu arvonlisäveron maksusta sen vuoksi, että niiden omistajat hankkivat ne työskennellessään diplomaattikunnan tai konsulaattien palveluksessa tai ne hankittiin jäsenvaltioissa, jotka ovat mukana Natossa ja muissa kansainvälisissä elimissä. Tämä laki on voimassa Kreikassa 1.1.1997 lähtien ja se yllätti ajoneuvojen omistajat kesken sen kuuden kuukauden määräajan, joka autoa vaaditaan käytettävän ennen lopullista Kreikkaan asettumista, aiheuttaen hyvin suuria taloudellisia ongelmia veromaksujen suorittamisen suhteen (valmistevero ja arvonlisävero), koska tämän lain kirjaimen mukaan 18.8.1997 mennessä maahantuotavien autojen on maksettava näitä veroja yli 75 prosenttia arvostaan, tämän päivämäärän jälkeen 400 prosenttia arvostaan. Verovapaus kuitenkin säilyy muiden yksityishenkilöiden tuodessa autonsa maahan lopullisen Kreikkaan asettumisen yhteydessä. Haluaisin kysyä Euroopan komissiolta, mihin toimiin se voisi mahdollisesti ryhtyä näiden verojen peruuttamiseksi, kun on ilmiselvää, että kukaan ei olisi ostanut edellä mainittuja ajoneuvoja, jos olisi tiennyt etukäteen, että niille tullaan määräämään näin korkea vero? Komission jäsenen Mario Montin komission puolesta antama vastaus (10. heinäkuuta 1997) Yhteisön alueella tiettyjen kulkuneuvojen väliaikaisessa maahantuonnissa sovellettavista verovapautuksista ((EYVL L 105, 23.4.1983. )) 28 päivänä maaliskuuta 1983 annetun neuvoston direktiivin 83/182/ETY 1 artiklan 4 kohdan a alakohdan nojalla jäsenvaltiot voivat katsoa, että tavaroiden luovutukset Pohjois-Atlantin liittosopimukseen kuuluvissa jäsenvaltioissa tämän sopimuksen muiden sopijavaltioiden puolustusvoimille näiden puolustusvoimien tai siihen liittyvän siviilihenkilöstön käyttöön (eli kuudennen arvonlisäverodirektiivin 77/388/ETY ((EYVL L 145, 13.6.1977. )) 15 artiklan 10 kohdan 3 luetelmakohdassa tarkoitetut toimet) eivät täytä kulkuneuvojen osalta sisämarkkinoiden voimassa olevia yleisiä verotusedellytyksiä. Jos Kreikka hyödyntää tätä mahdollisuutta, siitä seuraa, että Kreikan viranomaiset voivat periä arvonlisäveron arvoisan parlamentin jäsenen viittaamassa tapauksessa. Muita mainittujen kulkuneuvojen rekisteröintiin Kreikassa liittyviä veroja voidaan periä, jos ajoneuvojen käyttäjät ovat siirtäneet ¨pysyvän asuinpaikkansa¨ Kreikkaan edellä mainitussa direktiivissä 83/182/ETY tarkoitetulla tavalla. Verot määrätään EY:n perustamissopimuksen 95 artiklan mukaisesti. Komissio muistuttaa arvoisaa parlamentin jäsentä siitä, että yhteisön laissa ¨pysyvän asuinpaikan¨ edellytykset määritellään ilman viittausta henkilön kansallisuuteen.